**Spaudos, radijo ir televizijos rėmimo fondas**

DĖL VISUOMENĖS INFORMAVIMO ĮSTATYMO NR. I-1418 2, 27, 28 IR 45 STRAIPSNIŲ PAKEITIMO ĮSTATYMO PROJEKTO Nr. XIIIP-3649(2)

Lietuvos Respublikos Seimo nariams siunčiama el. paštu

Lietuvos Respublikos Prezidento Švietimo, mokslo ir kultūros grupės vadovei Sonatai Šulcei

LR Seimo neeilinėje sesijoje pradedamas svarstyti Kultūros komiteto pirmininko inicijuotas Visuomenės informavimo įstatymo pakeitimų projektas, susijęs su naujo “žiniasklaidos rėmimo fondo” steigimu.

Pagal šį sumanymą naujasis fondas skirtų viešąsias lėšas žiniasklaidai. Tačiau jo iniciatoriai, nepaisydami kritikos dėl valdančiųjų siekimo daryti poveikį informacijos sklaidai, staiga siūlo atsisakyti jau 25-tus metus įstatyme nustatyto nepriklausomo fondo principo.

Siūlomo “žiniasklaidos rėmimo fondo” vieninteliu steigėju taptų Vyriausybės įgaliota institucija (Kultūros ministerija), kuri ir skirtų jo administraciją, ir nustatytų jo veiklos tvarką. Šis esminis pakeitimas iniciatorių nėra ir nebuvo pagrįstas jokiais argumentais ar rimta esamos situacijos bei patirties analize.

Šių iniciatyvų oficialusis pretekstas buvo nepakankamos paramos garantijos periodiniams kultūros ir meno leidiniams. Tačiau iniciatoriai nė nesvarstė veikiančio *Spaudos, radijo ir televizijos rėmimo fondo* (SRTRF) pertvarkymo ir didesnių asignavimų skyrimo galimybės, o tokius konsoliduotus siūlymus fondo dalininkai buvo pateikę. Šiems sūlymams pritarė ir Lietuvos meno kūrėjų asociacija.

Periodiniams kultūros ir meno leidiniams jokių didesnių garantijų peršamame valdiškame fonde nėra. Dar daugiau, kultūros ir meno sklaida naujajame fonde užimtų tik antraeilę vietą. Kai dabartiniame fonde - tai jo pagrindinė misija, ir jo dalininkų didžiąją dalį sudaro kūrybinės sąjungos. Taigi, ne nacionalinės kultūros interesai buvo šios iniciatyvos priežastis, o primityvus valdžios galių žiniasklaidos rinkoje stiprinimo siekis.

Keista, kad pagrindiniu naujojo modelio privalumu įvardijamas kelių naujų žiniasklaidos verslo asociacijų įtraukimas į fondo tarybą, kuri priimtų tiesioginius sprendimus dėl paramos lėšų skyrimo. Toks paramos gavėjų privilegijuotas atstovavimas sprendimų priėmime viešai giriamas kaip esą “didesnis skaidrumas”. Amoralu, kad šių žiniasklaidos verslo grupių atstovai ragina Seimo narius palaikyti R.Karbauskio iniciatyvą. Ar tai nėra antidemokratinio sandėrio, siekiant sudaryti korupcinę grupę požymis?

Kam tokia fondo taryba iš tiesų liktų atskaitinga visai neaišku. Atkakliai piršdamas drumstą fondo valdymo ir atskaitomybės tvarką, pagrindinis projekto iniciatorius, manipuliuodamas Kultūros komiteto dauguma, neatsižvelgė nei į principines STT, nei į dalykiškas nepriklausomų ekspertų pastabas.

Raginame Seimo narius svarstyti tik tokias paramos žiniasklaidai modelio reformas, kurios išsaugotų aiškų valdžios institucijų ir politikų atribojimą nuo šitokios paramos valdymo. Viešosios paramos informacijos rengėjams skyrimas negali virsti betiksliu pasidalijimu iš valdžios malonės. Jis turi būti siejamas su kuriamo turinio pridėtine nekomercine verte ir nepriklausomu konkursu.

Pagarbiai,

**Gintaras Songaila**

Spaudos, radijo ir televizijos rėmimo fondo direktorius